Hoekom oefen? - WelstandWelstand
Tuis / Advies / Hoekom oefen?
Oefening is nie net vir mense wat gewig wil verloor of vir diegene wat sport of ʼn aktiewe leefstyl geniet nie. Dit is noodsaaklik om ʼn gesonde leefstyl te handhaaf, wat beteken dat gereelde oefening deel van elke mens se lewe moet wees.
Natuurlik kan gereelde oefening tot gewigsverlies bydra. Moet egter nie te vinnig te veel doen nie. Begin met 10 minute per dag, en doen al hoe meer na gelang jou liggaam sterker en fikser word. Die ideaal is om genoeg kilojoules te verbrand om gewigsverlies teweeg te bring.
Dit verminder die risiko vir hartsiektes, hoë bloeddruk, en osteoporose.
Gereelde oefening kan vir beter slaap sorg. Wanneer jou liggaam moeg is, is dit makliker om aan die slaap te raak. Die fisiese inspanning help jou liggaam se sirkadiese ritme om in harmonie te bly. Moet egter nie net voor slaaptyd oefen nie.
Oefening kan stres verlig en bydra tot die verligting van angs, depressie en woede.
Mense wat aktief is en ʼn gesonde gewig handaaf, kan tot sewe jaar langer leef as mense wat oorgewig en onaktief is.
Tipe 2-diabetes kom wêreldwyd al hoe meer voor. Aangesien oefening jou liggaam se vermoë verbeter om glukose te metaboliseer, kan jy jou risiko verlaag om hierdie toestand te ontwikkel.
Gereelde oefening handhaaf die immuunfunksie. Dit hou dus jou immuunsisteem sterker, wat jou teen infeksie en chemiese gifstowwe beskerm. Jy sal sodoende nie so maklik siek word nie.
Oefening hou jou bene sterk. Ons praat nie hier net van jou twee bene waarop jy loop nie, maar van jou skelet. Om dit te bewerkstellig, moet jy vir ten minste een uur per week met gewigte oefen.
Wanneer jy fiks is, haal jy beter asem. Jou longe kan dan meer suurstof inneem per asemteug.
Jy sal meer energiek voel, en jou kapasiteit om meer te doen op fisiese en verstandelike vlak sal groter word.
Sekere soorte oefening verlaag jou kanse om artritis te ontwikkel. Dit sluit oefeninge in waar jy baie strek en sodoende die omvang van beweging rondom jou gewrigte verbeter.
Oefening kan jou kognitiewe funksie en sodoende jou geheue verbeter. Jy sal ook vind dat jy beter kan beplan en redeneer na gelang jou breinfunksie verhoog.
Oefening is pret! Jy sal dalk nie aan die begin so dink nie, maar na gelang jy al fikser word, sal jy dit al meer geniet. Dit is ook iets wat jy saam met jou gesin of vriende kan doen, wat beteken dat dit goed is vir jou sosiale lewe.
Family Doctor: https://familydoctor.org/why-exercise/
Psychology Today: https://www.psychologytoday.com/us/blog/fulfillment-any-age/201205/19-reasons-exercise